Bjørn Elmquist (RV), 1997-10-30:
Som radikal kan man jo kun glæde sig over den klare tilkendegivelse, som vores udviklingsminister sluttede sit indlæg med, nemlig at fastholde målet med 1 pct. af BNI og at sige, at Danmark skal være et foregangsland og på den måde fastholde vores politik.
Det ville også være umuligt for Det Radikale Venstre at deltage i en regering, som ikke havde dette som et klart mål, og vi har naturligvis gennem årene noteret os, at sådan er det også med Socialdemokratiet.
langt, så godt.
Ingen overraskelser i så henseende.
Jeg skal ikke stå og gentage argumenterne, som er mange og kloge, for at fastholde disse mål.
Jeg skal forholde mig lidt mere til det, som hr. Kim Behnke har villet med denne her debat i dag, nemlig at rejse spørgsmålet, om evalueringer skal foregå på en anden måde.
Man må jo ikke give indtryk af, at vi ikke evaluerer
allerede.
Det gøres der.
Der er en evalueringsenhed i Danida - det fremgik klart af ministerens redegørelse - og den konkrete gennemgang af projekterne, som finder sted, er jo ikke noget, som foretages internt i ministeriet.
Det er noget, der sker eksternt, så det kommer udefra.
Indimellem falder der også knubbede ord af, og så snart der gør det - det fremgik klart af ministerens gennemgang af projektet med kornsiloerne, som var det eksempel, jeg husker umiddelbart - så retter vi ind derefter hurtigst muligt og så hurtigt, som det kan lade sig gøre.
Jeg kan også huske, at jeg har været på sådanne evalueringsture, senest med Finansudvalget, da vi var i Sydamerika.
Men jeg kan da også huske tilbage til 1980'erne, hvor jeg flere gange var af sted med Udenrigsudvalget, og hvor vi bl.a. var i Lesotho. Dér så vi, hvordan man havde indrettet et slagtehus for kvæg. I et land som Lesotho slagter man ikke kvæg, fordi det er det, man bruger som tegn på, at man er velhavende, og det er det, man bruger som medgift, når man skal gifte sine døtre væk, og derfor var det slagtehus slet ikke blevet brugt en eneste gang.
Det stod fuldstændig nyt og funklende.
Alt var parat.
Og da det omsider kom i brug nogle måneder efter, at vi havde været der, så gjorde man det, at man hentede kvæg ind fra det dengang apartheidramte Sydafrika, slagtede kvæget og bragte det tilbage til Sydafrika.
Se det blev der hurtigt rettet op på, og på samme måde er der nu etableret nogle evalueringsmekanismer, som gør, at der rettes op, så såre man ser, at der er noget, der går skævt.
Derfor synes jeg, at fru Agnete Laustsen skyder lidt over eller meget ved siden af målet ved nu i den grad at glæde sig over, at Fremskridtspartiet har rejst denne her forespørgselsdebat og dermed fået sat gang i overvejelserne om evalueringer.
Jeg synes, at man kraftigt overfortolker både, hvad den socialdemokratiske ordfører sagde i så henseende, og hvad hr. Steen Gade fra SF sagde.
Jeg ved ikke, om man vil prøve at overfortolke, hvad jeg siger.
Det bliver nok lidt svært, for der er ikke noget at komme efter.
Vi mener, at der er evalueringer i gang, og det skal der også være, og at der stadig vil findes kritiske punkter og det skal vi rette op på.
Nu jeg er i den boldgade, så lad mig også lige tage fat i bogen af Martin Paldam og sige: Det er en udmærket bog i den forstand, at den rejser en diskussion, vi også gerne vil være med i, og vi synes, der er relevante synspunkter fra hans side, som vi også forholder os til.
Vi er altså ikke bange for hans bog, og vi afviser den heller ikke - der er mange, der sidder og læser i den - men vi synes, at han bliver overfortolket og fortolket forkert, for han siger jo ikke, at den danske ulandsbistand skal nedskæres, han går jo endda ind for, at vi skal fastholde den ene procent.
Han påpeger nogle problemer undervejs, og det skal tages til indtægt for en forbedring.
Jeg må også henvise til OECD.
Jeg mener, ministeren også var inde på i sin bemærkning, at der kom en rapport i 1994, der talte ganske pænt om den danske ulandsbistand og vores evalueringsfaconer.
Og lad mig så slutte med et citat.
Vi mener, at det folkelige engagement om det her er vigtigt.
Vi har alle sammen som medlemmer af Folketinget fået et brev af 7. oktober fra Mellemfolkeligt Samvirke, hvor de skriver, at udviklingsbistand faktisk nytter noget.
De sammenligner det, vi laver på ulandsområdet, med den udligningsordning, vi har på kommuneområdet i Danmark.
Det er vel en god praktisk måde at se det på, hvis ikke man kan svinge sig op til de store visioner, som nogle af os faktisk gør, når vi taler om ulandsbistand.